|  |
| --- |
|  |
| **REPUBLIKA HRVATSKA**  **ZAGREBAČKA ŽUPANIJA**  **GRAD VELIKA GORICA**  **UPRAVNI ODJEL ZA KOMUNALNE DJELATNOSTI I PROMET**  Velika Gorica, Trg kralja Tomislava 34 |

**PREDMET**: Prijedlog Odluke o izmjeni i dopuni Odluke o organizaciji, načinu naplate i kontroli parkiranja u Gradu Velikoj Gorici

**O b r a z l o ž e n j e**

Gradsko vijeće Grada Velike Gorice na svojoj 17. sjednici donijelo je Odluku o organizaciji, načinu naplate i kontroli parkiranja u Gradu Velikoj Gorici  *(Službeni glasnik Grada Velike Gorice, br. 3/24.)*

Člankom 9. Odluke propisano je da se pojedinim državnim tijelima, institucijama i ostalim subjektima od značaja za Republiku Hrvatsku i Grad Veliku Goricu na zahtjev može odobriti korištenje rezerviranih parkirališnih mjesta bez plaćanja naknade. Sukladno navedenom, Županijskom državnom odvjetništvu odobrena su dodatna 3 parkirališna mjesta u Ulici kralja P. Svačića dok su Općinskom državnom odvjetništvu odobrena 4 parkirališna mjesta u Ulici Slavka Kolara.

Dopunom članka 20. st. 2. Odluke određeno je da se naknada za parkiranje na javnim parkiralištima ne naplaćuje na Dan Grada Velike Gorice.

Pravo na korištenje povlaštene parkirne karte po povoljnijim uvjetima u pogledu cijene i korištenja javnih parkirališta proširuje se na Ulicu kneza Domagoja br. 20,22,24,25,26,27,29,31,33,35,37 i 39 i Ulicu kneza Branimira br.1.

Odlukom o organizaciji, načinu naplate i kontroli parkiranja u Gradu Velikoj Gorici *(Službeni glasnik Grada Velike Gorice, br. 3/24*.) koja je stupila na snagu 01. siječnja 2025. godine, sukladno traženju GČ Hrvatski velikani proširena je naplata parkiranja i na to područje. Nakon uvođenja naplate, veliki broj stanara manjih višestambenih zgrada kao i zaposlenika poslovnih prostora unutar GČ Hrvatski velikani, a koji ne raspolažu dovoljnim brojem parkirališnih mjesta na vlastitoj parceli iskazao je nezadovoljstvo zbog nemogućnosti ostvarivanja prava kupnje povlaštene karte na javnim parkiralištima te je GČ Hrvatski velikani zatražila ostvarivanje navedenog prava.

Nastavno, iznimno je omogućeno ostvarivanje prava na korištenje povlaštene parkirne karte fizičkim osobama – STANARIMA I ZAPOSLENICIMA kod poslovnih subjekata koji nisu obuhvaćeni člankom 11. ove Odluke, a odnosi se na određene ulice s područja GČ HRVATSKI VELIKANI, GČ BRAĆE RADIĆ I GČ STARI GRAD te je određena visina mjesečne naknade u iznosu od 10,00 eura za stanare i 20,00 eura za zaposlenike uz zadovoljavanje propisanih uvjeta.